**OBRAZLOŽENJE**

Na temelju članka 54. stavka 3. Pravilnika o načinu provođenja imunizacije, seroprofilakse, kemoprofilakse protiv zaraznih bolesti te o osobama koje se moraju podvrgnuti toj obvezi („Narodne novine“, br. 103/13, 144/20 i 133/22),), a sukladno Trogodišnjem programu obveznog cijepljenja u Republici Hrvatskoj u 2022. - 2024. godini protiv difterije, tetanusa, hripavca, dječje paralize, ospica, zaušnjaka, rubele, tuberkuloze, hepatitisa B, bolesti izazvanih s Haemophilus influenzae tipa B i pneumokokne bolesti KLASA: 011-02/21-02/33, URBROJ: 534-07-1-1/10-21-7 od 3. studenoga 2021. godine (u daljnjem tekstu: Trogodišnji program) ministar zdravstva donosi Provedbeni programa obveznog cijepljenja u Republici Hrvatskoj u 2023. godini protiv difterije, tetanusa, hripavca, dječje paralize, ospica, zaušnjaka, rubele, tuberkuloze, hepatitisa B, bolesti izazvanih s Haemophilus influenzae tipa B i pneumokokne bolesti (u daljnjem tekstu: Provedbeni program).

Nacrt Programa je dostavljen je na e-Savjetovanje s trajanjem od 20 dana kako bi se nakon savjetovanja u što kraćem roku mogle provesti sve potrebne aktivnosti u vezi priprema za distribuciju cjepiva, a koje aktivnosti je u obvezi provesti Hrvatski zavod za javno zdravstvo, u svrhu sprječavanja širenja/zaraznih bolesti kao mjere propisane Zakonom o zaštiti pučanstva od zaraznih bolesti.

Po donošenju Provedbenog programa isti se objavljuje na mrežnim stranicama Ministarstva zdravstva te se dostavlja Hrvatskom zavodu za javno zdravstvo kako bi se u najkraćim rokovima o istom dostavila informacija svim zavodima za javno zdravstvo, a preko njih i svim cjepiteljima tj. zdravstvenim radnicima koji sudjeluju u provedbi cijepljenja. Važno je naglasiti da je potrebno osigurati kontinuitet aktivnosti vezano za cijepljenje te informiranost u okviru sustava zdravstva kako bi se svi cjepitelji upoznali sa stručnim uputama Hrvatskog zavoda za javno zdravstvo i time pripremili za aktivnosti cijepljenja u narednom razdoblju. Cijepljenje u najvećem postotku provode pedijatri, liječnici obiteljske (opće) medicine, epidemiolozi, liječnici školske i adolescentne medicine i dr.

Provedbenim programom Hrvatski zavod za javno zdravstvo određuje stručne upute o načinu, rokovima i modelima cijepljenja i izvještavanja kao i druge stručne upute i preporuke koje su važne za potrebe osiguranja kvalitetne provedbe cijepljenja, a koje se temelje na Trogodišnjem programu obveznog cijepljenja. Kontinuirana edukacija doktora medicine i ostalih zdravstvenih radnika o važnosti cijepljenja, čuvanju i raspodjeli cjepiva u hladnom lancu i građana o važnosti cijepljenja koju provode stručnjaci koji nadziru i evaluiraju provedbu Programa je zasebna aktivnost u provedbi Programa cijepljenja nužna je za uspjeh Programa cijepljenja.

Svrha cijepljenja je smanjiti pojavnost zaraznih, ali i drugih kroničnih bolesti (npr. karcinoma). Obvezno cijepljenje je sastavni dio preventivnih aktivnosti u sustavu zdravstva kojim se osigurava zaštita od obolijevanja i širenja određenih zaraznih bolesti te koje ima za cilj osiguranje zaštite zdravlja cjelokupnog stanovništva od zaraznih bolesti.